Linn Kristin Engø

Linn Kristin Langley-Rasmussen Engø (født 20. september 1993) er en norsk politiker (Ap) som var ordfører i Bergen fra 2022 til 2023.

Fra 25. april 2019 til 27. januar 2020 var hun byråd for barnehage, skole og idrett i Bergen kommune. Hun ble valgt som varaordfører i Bergen kommune 22. september 2021. Da daværende ordfører Rune Bakervik ble byrådsleder i oktober 2022, overtok Engø som Bergens ordfører for resten av valgperioden. Marit Warncke ble ordfører etter kommunevalget i 2023.

Bakgrunn 
Engø vokste opp på Flaktveit i Åsane bydel og var elev ved Bergen katedralskole fra 2009 til 2012. Hun har en bachelorgrad i historie med fordypning i midtøstenhistorie fra Universitetet i Bergen, og en påbegynt mastergrad i demokratibygging ved samme universitet. Engø har arbeidserfaring som pleieassistent ved sykehjem, butikkmedarbeider og frilansjournalist.

Politisk karriere 
Engø meldte seg inn i AUF i ung alder. Som 17-åring trådte hun inn som fungerende fylkesleder for AUF i Hordaland etter at Tore Eikeland ble drept på Utøya i terrorangrepet 22. juli 2011.

Ved kommunestyrevalget i 2011 ble Engø innvalgt som varamedlem i Bergen bystyre, og ved valgene i 2015 og 2019 ble hun innvalgt som fast bystyrerepresentant.

Engø jobbet som politisk rådgiver for byrådet Schjelderup under hele dets funksjonstid (22. oktober 2015–25. april 2019), først som politisk rådgiver for skolebyråd Pål Hafstad Thorsen, og deretter for byrådsleder Harald Schjelderup.

Da Schjelderup trådte til side og Roger Valhammer dannet nytt byråd 25. april 2019, ble Engø utnevnt som byråd for barnehage, skole og idrett.

Engø gikk av som byråd den 27. januar 2020 etter at partiene SV, FNB, Høyre og Frp hadde meldt mistillit grunnet Vigilo-saken hvor det ble avdekket flere alvorlige sikkerhetshull i en skoleapp. I juli 2020 fikk hun jobb i næringslivet.

I september 2021 ble hun valgt som varaordfører i Bergen kommune og gruppeleder for Arbeiderpartiet. I oktober 2022 rykket hun opp til vervet som ordfører da Rune Bakervik trådte ut av rollen for å bli byrådsleder. Etter kommunevalget i 2023, ble hun erstattet av Høyres Marit Warncke 25. oktober. Engø hadde i en periode frem til overtagelsen vært på permisjon og varaordfører Eira Garrido fungerte som ordfører frem til da.

Referanser

Eksterne lenker 
 https://www.bergen.kommune.no/politikk/byradet/linn-kristin-engo-ap 

Byråder i Bergen
Ap-politikere i Hordaland
Ordførere i Bergen